चुनाव आयोग से मिल रहे रुझानों के मुताबिक़ दोनों राज्यों में फ़िलहाल बीजेपी आगे चल रही है. गुजरात विधानसभा में कुल 182 सीटें हैं जिनके लिए 9 दिसंबर और 14 दिसंबर को दो चरणों में वोट डाले गए थे.  कांग्रेस ने 182 सीट पर 176 उम्मीदवार उतारे हैं जबकि बीजेपी ने सभी सीटों पर उम्मीदवार खड़े किए हैं. हिमाचल प्रदेश में कुल 68 विधानसभा सीटें हैं जिनके लिए सिर्फ़ एक चरण में नौ नवंबर को वोट डाले गए. हिमाचल प्रदेश का इतिहास रहा है कि वहां हर चुनाव में सरकार बदल जाती है. इस वक़्त राज्य में कांग्रेस की सरकार है जिसके मुखिया वीरभद्र सिंह छह बार प्रदेश के मुख्यमंत्री रह चुके हैं. 2012 के मुक़ाबले कम वोटिंगगुजरात में पहले चरण में 93 सीटों के लिए 24,689 पोलिंग बूथ पर वोट डाले गए जिनमें 977 उम्मीदवारों की तक़दीर का फ़ैसला हुआ. इनमें से 57 महिलाएं हैं. पहले चरण में 68 फ़ीसदी वोट पड़े जो 2012 की तुलना में 2.7 फ़ीसदी कम है.वहीं दूसरे चरण में 851 उम्मीदवार खड़े हुए जिनमें से 69 महिलाएं हैं. दूसरे चरण का मतदान 25,558 पोलिंग स्टेशनों पर किया गया जिसमें 68.7 फ़ीसदी मतदान हुआ. ये आंकड़ा भी 2012 की तुलना में 2.6 प्रतिशत कम रहा. गुजरात भारत के उन राज्यों में है जहां शहरी सीटों की संख्या अन्य राज्यों की तुलना में काफ़ी अधिक है, मिसाल के तौर पर अकेले अहमदाबाद में 21, सूरत में 16, वडोदरा में 10, राजकोट में आठ और भावनगर में सात विधानसभा सीटें हैं.किन सीटों पर रहेगी नज़र?मणिनगर, राजकोट पश्चिम, वडगाम, मेहसाणा, राधनपुर, सूरत और भावनगर पश्चिम इस चुनाव की कुछ अहम सीटें मानी जा रही हैं. मणिनगर वह सीट है जहां से 2014 तक नरेंद्र मोदी चुनाव लड़ते थे. उनके प्रधानमंत्री बनने के बाद हुए उपचुनाव में सुरेशभाई धनजीभाई पटेल ने इस सीट से चुनाव लड़ा और जीते. हालांकि सुरेशभाई ने महज़ 18,037 वोटों से जीत हासिल की थी जबकि नरेंद्र मोदी 2012 में इसी सीट से 86 हज़ार से भी ज़्यादा वोटों से जीते थे. इस बार भी बीजेपी ने मणिनगर सीट से सुरेशभाई को ही उतारा है. जबकि कांग्रेस ने उनके सामने विदेश से पढ़कर आई श्वेता ब्रह्मभट्ट को खड़ा किया है. राजकोट पश्चिम की सीट इसलिए अहम है क्योंकि यहां से मौजूदा मुख्यमंत्री विजय रूपाणी चुनाव लड़ रहे हैं. सौराष्ट्र की सबसे बड़ी विधानसभा राजकोट पश्चिम की इस सीट को भाजपा की सबसे सुरक्षित सीट भी माना जाता है क्योंकि 1985 से ही इस पर भाजपा काबिज रही है. बीजेपी को चुनौती देने वाले तीन युवा नेताओं में से एक जिग्नेश मेवाणी वडगाम से बतौर निर्दलीय चुनाव लड़ रहे हैं. बनासकांठा की वडगाम की सीट को कांग्रेस के लिए सुरक्षित सीट माना जाता है, लेकिन इस बार कांग्रेस ने अपना उम्मीदवार न उतारकर, बाहर से मेवाणी का समर्थन करने का फ़ैसला किया है. वडगाम सीट पर बीजेपी ने विजय चक्रवर्ती को उतारा है. सूरत इस चुनाव में इसलिए अहम है क्योंकि 2015 में सूरत के नगर निगम चुनाव में कांग्रेस को 36 सीटों पर जीत मिली थी. यहां पाटीदारों का ख़ासा दबदबा है और हार्दिक पटेल ने यहां कई रैलियां की हैं. बताया जा रहा है कि 12 विधानसभा सीटों में से सात सीटों पर बीजेपी को मुश्किल हो सकती है.युवा तिकड़ी के दूसरे नेता अल्पेश ठाकोर राधनपुर सीट से कांग्रेस के टिकट पर चुनाव लड़ रहे हैं. भाजपा ने उनके ख़िलाफ़ 62 साल के ओबीसी प्रत्याशी लविंग जी ठाकोर को खड़ा किया है.पाटीदार आंदोलन के गढ़ रहे मेहसाणा सीट पर गुजरात के उपमुख्यमंत्री नितिन पटेल चुनाव लड़ रहे हैं. उन्होंने पहले ही एलान कर दिया था कि वो मेहसाणा से मैदान में उतरेंगे. कांग्रेस ने यहां से जीवाभाई पटेल को उतारा है.भाजपा प्रदेश अध्यक्ष जीतू वघानी भावनगर पश्चिम सीट से चुनाव लड़ रहे हैं. कांग्रेस ने यहां से दिलीप सिंह गोहिल को उतारा है.इसके अलावा वलसाड की सीट पर भी सभी की नज़र रहेगी क्योंकि ऐसा माना जाता है कि इस सीट से जो भी प्रत्याशी जीतता है, राज्य में सरकार उसी की पार्टी की बनती है.वलसाड सीट पर भाजपा से भरत पटेल और कांग्रेस से नरेंद्र टंडेल चुनाव लड़ रहे हैं. भरत पटेल ही यहां से वर्तमान विधायक हैं.जनता दल से अलग हुई भाजपा ने 1995 के विधानसभा चुनाव में आर्थिक रूप से पिछड़ों और पटेल समुदाय के समर्थन से सत्ता हासिल की. बीजेपी ने 182 सीटों में से 121 सीटें जीती. भाजपा की पहली जीत के बाद केशुभाई पटेल मुख्यमंत्री बने, लेकिन वो अपना कार्यकाल पूरा नहीं कर सके.राज्य के 22वें मुख्यमंत्री बने नरेंद्र मोदी 2014 में प्रधानमंत्री बनने तक लगातार 13 साल तक इस पद पर बने रहे.(बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)